På lørdag kan du igen købe det oprindelige Aros-rugbrød i Lagkagehuset sådan som bagermester Michael Spottag har bagt det siden 1990-erne.

Annonce

AARHUS: En regulær shitstorm kom Lagkagehuset ud for, da det overtog Langenæs Bageriet og århusianerne satte tænderne i den nye udgave af Langenæs Bageriets klassiske Aros-rugbrød. Raseriet var så udtalt, at Lagkagehuset nu sender det oprindelige Aros-rugbrød over disken igen. Fra lørdag 26. januar er Aros-rugbrødet atter i handlen. Og er man hurtigt, kan man få et rugbrød gratis. Lagkagehuset uddeler 1000 gratis rugbrød i sine syv butikker i Aarhus. Bagermester Michael Spottag udviklede Aros-rugbrødet i slutningen af 1990-erne.

Det var vist Murphys lov om, at alt, der kan gå galt, går galt, der ramte, Michael Spottag, bagermester og skaber af Aros-rugbrødet.

Han glæder sig over, at han har skabt et brød, der i den grad er faldet i kunderne smag. - Det er jeg klart stolt over. Det er fantastisk at skabe et produkt, forbrugerne er så glade for. Det er en fjer i hatten til os, men helt klart også til dem, der handler hos os, siger Michael Spottag, der har hørt om kunder, der har købt et Aros-rugbrød for at bruge det som værtindegave. Han forsikrer om, at Lagkagehuset havde alle intentioner om at videreføre Aros-rugbrødet med nøjagtigt den smag og konsistens, kunderne holdt af. Blot i økologisk udgave. - Det var vist Murphys lov om, at alt, der kan gå galt, går galt, der ramte. Vi reagerede fra første klage og havde hele vejen de bedste intentioner om at få det økologiske Aros-rugbrød til at smage som det klassiske Aros-rugbrød, siger Michael Spottag. Rugbrødet kom skævt fra start, fordi de første rugkerner var skåret anderledes end i det klassiske Aros-rugbrød. Det gav en noget anderledes struktur og konsistens.

Annonce

Surdejsproblemer

- Men der var også problemer med surdejen. Lagkagehusets smager anderledes end vores surdej. Vi besluttede at bruge vores, men man kan ikke bare lige skifte over. Surdejen skal arbejdes op, indtil der er nok af den, og det tager tid. Men nu er vi klar, siger Michael Spottag. Han skabte Aros-rugbrødet til konkurrencen Årets Rugbrød, som brancheorganisationen afholdt. - Først sendte vi et brød ind, der mindede lidt om det. Det vandt nu ikke. Så gjorde vi det mørkere og mere syrligt. Det vandt næste år og året efter, husker Michael Spottag, der ikke vil tage hele æren for det populære rugbrød.

- Vi udviklede det sammen i bageriet. På et tidspunkt legede vi med en otte-ti forskellige opskrifter. Vi syntes, at mange rugbrød i butikkerne minder for meget om hinanden. Derfor ville vi skabe et brød, der var helt anderledes, siger Michael Spottag. Selv om Lagkagehusets administrerende direktør, Jesper Friis, har oplevet voldsom skældud. Og selv om en kunde gik over stregen ved at kaste et rugbrød gennem vinduet i et drive-in-bageri, så er han imponeret over den passion, Aros-rugbrødet vækker.